b'\n_START_ARTICLE_\nKurzemes guber\xc5\x86a\n_START_SECTION_\nIzveide\n_START_PARAGRAPH_\nKurzemes guber\xc5\x86a tika ofici\xc4\x81li izveidota 1797. gada 4. janv\xc4\x81r\xc4\xab (1796. gada 24. decembr\xc4\xab p\xc4\x93c VS) p\xc4\x93c tam, kad p\xc4\x93d\xc4\x93jais Kurzemes un Zemgales hercogs P\xc4\x93teris atteic\xc4\x81s no tro\xc5\x86a, bet Kurzemes un Zemgales hercogiste un Piltenes apgabals tika inkorpor\xc4\x93ti Krievijas imp\xc4\x93rijas sast\xc4\x81v\xc4\x81. _NEWLINE_Napoleona Krievijas karag\xc4\x81jiena rezult\xc4\x81t\xc4\x81 uz neilgu laiku 1812. gad\xc4\x81 tika atjaunota Kurzemes, Zemgales un Piltenes hercogiste Polijas un Francijas protektor\xc4\x81t\xc4\x81.\n_START_SECTION_\nTiesas\n_START_PARAGRAPH_\nGuber\xc5\x86as augst\xc4\x81ka tiesa (Oberhofgericht) atrad\xc4\x81s Jelgav\xc4\x81. Katr\xc4\x81 virspilskunga iecirkn\xc4\xab bija virspilskunga tiesa, bet pilskunga iecirk\xc5\x86os bija pilskunga tiesas. Pils\xc4\x93tu tiesas pak\xc4\xbcav\xc4\x81s saviem ma\xc4\xa3istr\xc4\x81tiem, bet muizu pagastu tiesas pak\xc4\xbcav\xc4\x81s pilskungu (apri\xc5\x86\xc4\xb7u) ties\xc4\x81m.\n_START_SECTION_\nLikvid\xc4\x81cija\n_START_PARAGRAPH_\nKurzemes guber\xc5\x86u 1915. gada vasar\xc4\x81 okup\xc4\x93ja \xc4\xb7eizarisk\xc4\x81s V\xc4\x81cijas karasp\xc4\x93ks. De jure t\xc4\x81 beidza eksist\xc4\x93t 1918. gada 3. mart\xc4\x81, jo Brest\xc4\xbcitovskas miera l\xc4\xabgums paredz\xc4\x93ja Krievijas atteik\xc5\xa1anos no ties\xc4\xabb\xc4\x81m uz Kurzemi. T\xc4\x81s viet\xc4\x81 tika \xc4\xabslaic\xc4\xabgi pasludin\xc4\x81ta Kurzemes un Zemgales hercogistes atjauno\xc5\xa1ana, v\xc4\x93l\xc4\x81k Baltijas hercogistes dibin\xc4\x81\xc5\xa1ana. 1918. gada 18. novembr\xc4\xab Kurzeme tika pasludin\xc4\x81ta par Latvijas Republikas da\xc4\xbcu.'